CELEX: 62020TN0573
Language: da
Date: 2020-09-14 00:00:00
Title: Sag T-573/20: Sag anlagt den 14. september 2020 — MG mod EIB

3.11.2020   
            
            
               DA
            
            
               Den Europæiske Unions Tidende
            
            
               C 371/28
            
         
      Sag anlagt den 14. september 2020 — MG mod EIB
      (Sag T-573/20)
      (2020/C 371/32)
      Processprog: fransk
      
         Parter
      
      
         Sagsøger: MG (ved advokaterne L. Levi og A. Blot)
      
         Sagsøgt: Den Europæiske Investeringsbank (EIB)
      
         Sagsøgerens påstande
      
      
                  —
               
               
                  Sagen fremmes til realitetsbehandling og sagsøgeren gives medhold.
               
            Følgelig:
      
                  —
               
               
                  Annullation af EIB’s afgørelse af 11. oktober 2018, hvorved sagsøgeren blev frataget familietillæg (herunder bl.a. børnepasningsomkostninger og CPE, som EIB uretmæssigt havde fratrukket sagsøgerens løn indtil november 2019) og deraf afledte økonomiske rettigheder (herunder bl.a. skattefradrag og godtgørelse af lægeomkostninger for de børn, som sagsøgeren havde afholdt).
               
            
                  —
               
               
                  Om fornødent annullation af skrivelsen/afgørelsen af 7. januar 2019 om afslag på samtlige sagsøgerens anmodninger.
               
            
                  —
               
               
                  Om fornødent annullation af EIB’s afgørelse af 30. juli 2020 om afslag på mægling og stadfæstelse af afgørelsen af 11. oktober 2018.
               
            
                  —
               
               
                  Sagsøgeren tilkendes erstatning for de lidte økonomiske og ikke-økonomiske tab.
               
            
                  —
               
               
                  EIB tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren anført seks anbringender.
      
                  1.
               
               
                  Første anbringende om tilsidesættelse af retten til at blive hørt.
               
            
                  2.
               
               
                  Andet anbringende om tilsidesættelse af begrundelsespligten.
               
            
                  3.
               
               
                  Tredje anbringende om anlæggelse af et åbenbart urigtigt skøn. Subsidiært har sagsøgeren påberåbt sig en ulovlighedsindsigelse vedrørende de administrative bestemmelser om familietillæg med den begrundelse, at disse strider mod ligebehandlingsprincippet og proportionalitetsprincippet.
               
            
                  4.
               
               
                  Fjerde anbringende dels om tilsidesættelse af artikel 3, stk. 4, i Rådets forordning (EØF, Euratom, EKSF) nr. 260/68 af 29. februar 1968 om fastlæggelse af betingelserne for og fremgangsmåden ved opkrævning af skat til De Europæiske Fællesskaber (EFT 1968, L 56, s. 8), dels om anlæggelse af et åbenbart urigtigt skøn.
               
            
                  5.
               
               
                  Femte anbringende om tilsidesættelse af artikel 4, stk. 1, i Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT 2018, L 295, s. 39), om tilsidesættelse af artikel 12 i personalevedtægten og tilsidesættelse af princippet om god forvaltning og af omsorgspligten. Til støtte for dette anbringende har sagsøgeren gjort gældende, at der blev foretaget en ulovlig aktindsigt i hans personoplysninger, sagsøgtes afvisning af at indlede en undersøgelse og sidstnævntes uberettigede støtte til hans tidligere hustru.
               
            
                  6.
               
               
                  Sjette anbringende om tilsidesættelse af artikel 41 i personalevedtægten, tilsidesættelse af princippet om god forvaltning og af omsorgspligten.